ພາຍຸ ແຊນດີ ເລີ້ມນໍາເອົາ ຝົນແລະລົມແຮງ ມາສູ່ ຝັ່ງຕາເວັນອອກ ຂອງສະຫະລັດ ແລ້ວ (ສະໄລດ໌ກັບວີດີໂອ)
​ຫລາຍໆ​ຫົວເມືອງ ຮວມ​ທັງນະຄອນ​ຫລວງ Washington, Philadelphia ​ແລະ New York ຕ້ອງ​ໄດ້​ປິດ​ໂຮງຮຽນ ​ໂຮງການ ແລະລະ​ບົບຂົນ​ສົ່ງ.
WASHINGTON — ບັນດານັກພະຍາກອນອາກາດ ກ່າວວ່າ ສະພາບການຢູ່ເລາະ ຕາມຊາຍຝັ່ງທະເລຕາເວັນອອກຂອງສະຫະລັດ ຈະຮ້າຍແຮງ ໜັກຂຶ້ນພາຍໃນແລງວັນຈັນມື້ນີ້ ຂະນະທີ່ພາຍຸຮ້າຍແຮງທີ່ສຸດ ລູກນຶ່ງ ເທົ່າທີ່ໄດ້ປະທະແຜ່ນດິນໃຫຍ່ສະຫະລັດມາ ນໍາເອົາ ຝົນຕົກໜັກ ແລະລົມແຮງມາສູ່ຂົງເຂດອັນກ້ວາງໃຫຍ່ ທີ່ມີ ປະຊາກອນອາໃສຢູ່ຢ່າງໜາແໜ້ນ ຂອງ ຝັ່ງຕາເວັນອອກນັ້ນ ພາຍຸ Sandy ໄດ້ເຄື່ອນຍ້າຍເຂົ້າສູ່່ຊາຍຝັ່ງ ແລະຄາດວ່າຈະ ຮວມຕົວ ເຂົ້າກັບສອງລະບົບພາຍຸລະດູໜາວ ທີ່ຈະເຮັດໃຫ້ເກີດ ມີ “ລະບົບພາຍຸໃໝ່ ທີ່ມີພະລັງແຮງທີ່ສຸດ” ທີ່ອາດສົ່ງຜົນກະທົບ ຕໍ່ປະຊາຊົນຮອດ 60 ລ້ານຄົນ ເປັນທີ່ຄາດຄະເນວ່າ ພາຍຸລູກນີ້ ຈະພັດຂຶ້ນບົກ ໃນຕອນແລງຂອງວັນຈັນມື້ນີ້ ບັນດານັກພະຍາກອນອາກາດ ຄາດວ່າ ພາຍຸລູກນີ້ຈະນໍາເອົາລົມ ທີ່ມີຄວາມແຮງຂະໜາດພາຍຸເຮີຣີເຄນ ມາສູ່ຫລາຍໆເຂດແຄມຝັ່ງທະເລຂອງລັດ Virginia ຂື້ນເໜືອໄປຫາ ລັດ Massachusetts ພະແນກພະຍາກອນອາກາດແຫ່ງຊາດທໍານາຍວ່າ ພາຍຸຈະກໍ່ໃຫ້ເກີດຄື້ນຟອງນໍ້າທີ່ເປັນ “ອັນຕະລາຍຕໍ່ຊີວິດ” ທີ່ສູງເຖີງ 3 ແມດ ຢູ່ໃນບໍລິເວນອ່າວ ນິວຢອກ ພາຍຸໄດ້ບັງຄັບໃຫ້ຫລາຍໆຫົວເມືອງ ຮວມທັງນະຄອນຫລວງ Washington, Philadelphia ແລະ New York ຕ້ອງໄດ້ປິດໂຮງຮຽນ ແລະ ລະບົບຂົນສົ່ງສາທາ ລະນະ ຕະຫລາດຮຸ້ນຂອງ ສະຫະລັດ ໄດ້ປິດລົງໃນວັນຈັນມື້ນີ້ ແລະ ອົງການສະຫະປະຊາຊາດ ກໍໄດ້ລົບລ້າງການປະຊຸມຕ່າງໆ ແລະປິດຫ້ອງການທັງໝົດ